Zbog smanjenih zaliha krvi iz Zavoda za transfuzijsku medicinu mole sve darivatelje svih krvnih grupa da se odazovu na darivanje krvi.

U Zagrebu darivatelji krvi mogu dati krv svakog dana u Hrvatskom zavodu za transfuzijsku medicinu, u Petrovoj 3, od ponedjeljka do petka od 7.30 - 19.00, a subotom od 7.30 - 15.00 sati.

Kakvo je stanje trenutnih zaliha krvi objavljeno je na stranicama Zavoda, a nedostaje svih krvnih grupa.

Kako bi se osiguralo brzo, kvalitetno i sigurno liječenje bolesnika potrebno je uvijek imati dovoljan broj darivatelja krvi, a time i dovoljne količine krvi u pričuvi.

Kod svakog darivanja krvi potrebno je priložiti neki identifikacijski dokument sa slikom ( osobna iskaznica, putovnica, vozačka dozvola, indeks), a sam čin darivanja krvi traje maksimalno desetak minuta.

Nakon upozorenja o smanjenim zalihama krvi, Hrvatski Crveni križ upućuje javni poziv svim darivateljima krvi i građanima koji će to tek postati, da se pridruže akcijama dobrovoljnog davanja krvi kako bi se osigurala dovoljna količina doza za normalno funkcioniranje zdravstvenih ustanova.

Svi građani koji žele pomoći u prikupljanju ove dragocjene tekućine koja život znači, mogu se javiti u svoja Gradska društva Crvenoga križa u kojemu će dobiti sve potrebne informacije o akcijama prikupljanja krvi. Gradska i Općinska društva Crvenoga križa djeluju u 110 gradova i općina u Hrvatskoj stoga svaki građanin može dati svoj doprinos ovoj plemenitoj akciji.

Važno je napomenuti i da su pred nama ljetni mjeseci kada postoji povećana potreba za krvi i krvnim pripravcima stoga je važno povećati odaziv građana na redovite akcije darivanja krvi.

Tijekom protekle godine u organizaciji HCK prikupljeno je 145.125 doza krvi, odnosno 3,39 davanja krvi na stotinu stanovnika. Prema spolu darivatelja krvi, 16 posto bile su žene, a 84 posto muškarci, dok je osam posto darivatelja krvi pristupilo akciji darivanja po prvi put.

U trenutku kada su u Hrvatskoj smanjene zalihe krvi, Hrvatski Crveni križ smatra važnim povećati razinu svijesti građana o potrebi redovitog darivanja krvi te potaknuti postojeće, ali i buduće darivatelje na redovno davanje krvi. Svi oni koji se žele pridružiti brojnoj mreži darivatelja, detaljne informacije i kontakt podaci o Gradskim društvima Crvenoga križa mogu se pronaći na internetskoj stranici www.hck.hr.

Ovo je trenutno stanje zaliha krvi.

Foto: Hrvatski zavod za transfuzijsku medicinu